Jurnalistul Cristian Tudor Popescu a criticat atitudinea preşedintelui Klaus Iohannis, care, prin nenumirea celor doi miniştri în Guvern, imită procedeul PSD-ist: „nu fac pentru că pot”. În opinia jurnalistului, criticabilă este şi atitudinea soţiei şefului statului, Carmen Iohannis care nu s-a dus la audieri, unde a fost citată în calitate de martor.

„Care e mesajul pe care Iohannis vrea să îl transmită? Ce speră? Să înţeleagă lumea, că doboară PSD în felul acesta?”, a comentat jurnalistul, la Jurnalul de seară.

„Mai e cineva care contribuie la discreditarea justiţiei în această ţară şi la anularea ei ca putere. Asta conteaza cel mai mult - respectul justiţiei. Dna Carmen Iohannis. Nu se prezintă ca martor, nici măcar nu e inculpată, suspectă, pentru a lămuri nişte lucruri într-un proces în care e implicat şi soţul ei. Mai întâi a venit cu un pretext absolut ridicol, că e invitată la o cină, e adevărat o cină regală, apoi am înţeles că e răcită.

Dimpotrivă, şi dacă era răcită, ar fi trebuit să se burduşească cu Nurofene şi să vină la tribunal. Pentru că e soţia şefului statului şi nu poate să dea cest exemplu. Doar infractorii folosesc astfel de metode, tergiversarea. Foloseşte aceste procedee cu acceptul şefului statului, pentru că, întrebat cum comentează că doamna nu se prezintă, a spus că nu e o temă de discuţie. Cum adică? Doamna nu e justiţiabil?

Care e mesajul pe care nu înţeleg de ce Iohannis doreşte să îl trasmită?

Mesajul e: nu o să se ducă nevastă-mea, care e nevastă de preşedinte, la procuratură.

Dacă dânsul crede că în felul ăsta obţine nişte voturi pentru anul viitor, e problema sa.

De asemenea, nu înţeleg cum judecă în obstrucţionarea numirii celor doi miniştri la guvern.

Ce speră? Să înţeleagă lumea că doboară PSD în felul ăsta? Că Dragnea va fi debarcat de la şefia Camerei Deputaţilor pentru că nu revocă şi numeşte Iohannis? O să treacă moţiunea pentru că nu revocă şi numeşte Iohannis?

Nu obţine decât din partea cealaltă discursul: preşedintele nu lasă guvernul să lucreze, care ar putea face autostrăzi şi care spune - de ce nu putem? Că preşedintele nu vrea să numească ministrul.

Deci, asta mi se pare în clipa de faţă cea mai gravă problemă, şi ce face Iohannis din nou imită un procedeu PSD-ist. Ştiţi de ce face ce face cu Carmen Iohannis şi cu nenumirea? Pentru că poate. Un răspuns de tip PSD-ist”, a comentat Cristian Tudor Popescu.